b'\n_START_ARTICLE_\nTarot-kortit\n_START_PARAGRAPH_\nTarot eli tarokki on alkuaan italialainen kolmen hengen korttipeli. Tarot-kortit ovat 78 kortin muodostama pakka, jota k\xc3\xa4ytet\xc3\xa4\xc3\xa4n my\xc3\xb6s ennustamiseen, vaikkakin alkuper\xc3\xa4lt\xc3\xa4\xc3\xa4n kortit on pelaamiseen keksitty  ja Tarot-pelej\xc3\xa4 pelataan edelleen yleisesti Italiassa, Ranskassa, Sveitsiss\xc3\xa4, It\xc3\xa4vallassa ja Unkarissa._NEWLINE_Tarokkikortit muodostuvat nelj\xc3\xa4st\xc3\xa4 maasta, joista jokaisessa on numerokortit \xc3\xa4ss\xc3\xa4st\xc3\xa4 kymmeneen ja nelj\xc3\xa4 hovikorttia, sek\xc3\xa4 22 kortin ryhm\xc3\xa4st\xc3\xa4 jonka joka edustajassa on erityinen kuva-aihe. Pakka on todenn\xc3\xa4k\xc3\xb6isesti syntynyt 1400-luvun alun Pohjois-Italiassa, jossa sit\xc3\xa4 k\xc3\xa4ytettiin pelaamiseen. Varhaisin yksiselitteinen tieto tarokin k\xc3\xa4yt\xc3\xb6st\xc3\xa4 ennustamiseen on 1700-luvun puoliv\xc3\xa4list\xc3\xa4.\n_START_SECTION_\nPakat\n_START_PARAGRAPH_\nTarot-korteista on olemassa useita erilaisia pakkoja, jotka eroavat toisistaan kuvitukseltaan. Joskus eroavaisuuksia on my\xc3\xb6s korttien lukum\xc3\xa4\xc3\xa4r\xc3\xa4ss\xc3\xa4, j\xc3\xa4rjestyksess\xc3\xa4 ja nimiss\xc3\xa4. Italiassa k\xc3\xa4ytettiin jo 1500-luvulla \xe2\x80\x9dtarocchi\xe2\x80\x9d-pakkaa, jossa oli 78 korttia. Italialaisissa pakoissa k\xc3\xa4ytet\xc3\xa4\xc3\xa4n edelleen niin kutsuttuja latinalaisia maita eli miekkoja, sauvoja, maljoja sek\xc3\xa4 kolikoita. N\xc3\xa4m\xc3\xa4 maat ovat k\xc3\xa4yt\xc3\xb6ss\xc3\xa4 my\xc3\xb6s italialaisissa ja espanjalaisissa pelikorteissa. Nykypakat eroavat perinteisest\xc3\xa4 italialaisesta pakasta suhteellisen v\xc3\xa4h\xc3\xa4n. Tunnettuja nykyisin k\xc3\xa4yt\xc3\xb6ss\xc3\xa4 olevia pakkoja ovat muun muassa niin kutsuttu klassinen pakka ja suunnittelijoidensa mukaan nimens\xc3\xa4 saaneet Rider Waite ja Crowley. Muita ovat muun muassa \xe2\x80\x9dsveitsil\xc3\xa4inen\xe2\x80\x9d, Wirthin ja \xe2\x80\x9dmarseillelainen\xe2\x80\x9d. Italiassa k\xc3\xa4ytet\xc3\xa4\xc3\xa4n edelleen pelaamiseen kolmea erilaista tarot-pakkaa: piemontelaista (78 korttia), bolognalaista (62 korttia) ja sisilialaista (64 korttia).\n_START_SECTION_\nPelipakat\n_START_PARAGRAPH_\nKorttipeleiss\xc3\xa4 k\xc3\xa4ytett\xc3\xa4v\xc3\xa4t tarot-kortit eroavat ennustamiseen k\xc3\xa4ytett\xc3\xa4vist\xc3\xa4 korteista. Tarot-pelikorteissa on yleens\xc3\xa4 korttien nurkissa indeksit, jotka auttavat tunnistamaan kortit silloin kun niit\xc3\xa4 pidet\xc3\xa4\xc3\xa4n viuhkana k\xc3\xa4dess\xc3\xa4. Joissain tarot-pelikorteissa k\xc3\xa4ytet\xc3\xa4\xc3\xa4n my\xc3\xb6s maina tavanomaisia eli ranskalaisia pataa, herttaa, risti\xc3\xa4 sek\xc3\xa4 ruutua ja valttien (suurten salaisuuksien korttien) kuvitus ei v\xc3\xa4ltt\xc3\xa4m\xc3\xa4tt\xc3\xa4 noudattele perinteisi\xc3\xa4 ennustuskorteissa k\xc3\xa4ytettyj\xc3\xa4 kuva-aiheita. Suosittuja kuva-aiheita ovat maisemat, hoviel\xc3\xa4m\xc3\xa4 ja el\xc3\xa4imet erityisesti niin kutsutussa Cego-pakassa._NEWLINE_Tarot-peleiss\xc3\xa4 k\xc3\xa4ytet\xc3\xa4\xc3\xa4n my\xc3\xb6s vajaita pakkoja, joista j\xc3\xa4tet\xc3\xa4\xc3\xa4n jo painovaiheessa pois alempia kortteja. It\xc3\xa4vallassa k\xc3\xa4ytet\xc3\xa4\xc3\xa4n yleisesti 54 kortin pakkaa ja Unkarissa 42 kortin pakkaa. T\xc3\xa4ll\xc3\xb6in kortit on varustettu niin kutsutuilla ranskalaisilla mailla: pata, risti, hertta ja ruutu. Peli kehittyi t\xc3\xa4h\xc3\xa4n suuntaan ajan my\xc3\xb6t\xc3\xa4, kun haluttiin eroon turhauttavasta arvottomien korttien peluusta. Samaan suuntaan kehittyiv\xc3\xa4t my\xc3\xb6s tavallisilla korteilla pelattavat tikki-pelit.\n_START_SECTION_\nHistoria\n_START_PARAGRAPH_\nVarhaisimmat s\xc3\xa4ilyneet tarot-kortit ja niist\xc3\xa4 s\xc3\xa4ilyneet kirjalliset merkinn\xc3\xa4t ovat per\xc3\xa4isin 1400-luvun alun Pohjois-Italiasta. Voidaan olettaa, ett\xc3\xa4 pakka on syntynyt siell\xc3\xa4 tuohon aikaan, sill\xc3\xa4 mit\xc3\xa4\xc3\xa4n tarot-kortteihin viittaavaa ei mainita sit\xc3\xa4 aikaisemmissa tekstil\xc3\xa4hteiss\xc3\xa4, joissa kuitenkin mainitaan tavalliset pelikortit. Tarokkipakka on luultavasti muunnelma tavallisesta pelikorttipakasta. Tavallisessa pelikorttipakassa oli tuolloin samat maasymbolit kuin tarokkipakassa. Pakan ylim\xc3\xa4\xc3\xa4r\xc3\xa4isi\xc3\xa4 niin sanottuja ison arkanan kortteja tarvittiin valttikorteiksi peliin, joka on nykyaikaisen bridgen kantamuoto. Kaikki ison arkanan korttien silloiset kuva-aiheet muistuttavat renessanssiajan Italian kulttuurin symboleita ja kuva-aiheita. Maailman johtavan tarot-tutkijan, englantilaisen filosofi Michael Dummetin mukaan valttikorttien alkuper\xc3\xa4inen nimitys oli \xe2\x80\x9dTriumf\xe2\x80\x9d, joka viittasi renessanssiajan italialaisen juhlakulkueen hahmoihin. Osa hahmoista onkin tullut kristillisest\xc3\xa4 symboliikasta ja osa v\xc3\xa4\xc3\xa4r\xc3\xa4n kuninkaan p\xc3\xa4iv\xc3\xa4st\xc3\xa4. Nimitys muuttui muotoon Trump eli valtti. Tarot-sanan alkuper\xc3\xa4 on tuntematon, eiv\xc3\xa4tk\xc3\xa4 okkultistien teoriat sanan merkityksest\xc3\xa4 ole todistettavissa._NEWLINE_Vanhimmat s\xc3\xa4ilyneist\xc3\xa4 tarot-korteista kuuluivat ylimysten omistamiin k\xc3\xa4sinmaalattuihin ja kalliisiin pakkoihin. S\xc3\xa4ilyneet kansanomaiset painetut pakat ovat niit\xc3\xa4 ainakin 20-30 vuotta uudempia. Painettuja pakkoja on s\xc3\xa4ilynyt my\xc3\xb6s v\xc3\xa4hemm\xc3\xa4n luultavasti siksi, koska niit\xc3\xa4 ei pidetty s\xc3\xa4ilytt\xc3\xa4misen arvoisina taideteoksina._NEWLINE_1600-luvulta alkaen tarot levisi moniin Euroopan maihin ja se oli kansainv\xc3\xa4lisesti suosittu korttipeli. T\xc3\xa4rke\xc3\xa4 korttien valmistuksen keskus oli Marseillen kaupunki Ranskassa. Muuallakin valmistetut tarot-pakat seurasivat Marseillen tarokkien ulkon\xc3\xa4k\xc3\xb6\xc3\xa4 ja rakennetta._NEWLINE_Vuodelta 1750 Bolognasta on per\xc3\xa4isin ensimm\xc3\xa4inen kuvaus siit\xc3\xa4, kuinka tarot-korteilla ennustetaan. Perinne on siis ollut olemassa ennen sen kirjallista kuvausta. Samantapaista ennustusmenetelm\xc3\xa4\xc3\xa4 k\xc3\xa4ytet\xc3\xa4\xc3\xa4n vuonna 1527 Venetsiassa julkaistuissa Teofilo Folegnon viidess\xc3\xa4 sonetissa, joista kuvataan, kuinka p\xc3\xa4\xc3\xa4henkil\xc3\xb6iden kohtaloita katsotaan mahdollisesti ison arkanan korteista. Sonetit viittaavat siihen, ett\xc3\xa4 Italiassa on mahdollisesti ollut katkeamaton tarot-korteista ennustamisen perinne ainakin 1500-luvun alusta 1700-luvulle saakka. Italiassa tavallisia pelikortteja k\xc3\xa4ytettiin ennustamiseen tosin jo vuonna 1540, jolloin Venetsiassa julkaistiin korteista ennustamisen opaskirja \xe2\x80\x9dLe Sorti\xe2\x80\x9d. Sonetin mainitsemat kortit eiv\xc3\xa4t todistettavasti ole tarot-kortteja, vaan kyseess\xc3\xa4 voi olla erillinen ennustamiseen k\xc3\xa4ytetty pakka._NEWLINE_1700-luvun loppupuolella kehittyiv\xc3\xa4t ensimm\xc3\xa4iset okkultistiset tulkinnat tarokkien alkuper\xc3\xa4st\xc3\xa4 ja merkityksest\xc3\xa4. Court de G\xc3\xa9belin uskoi, ett\xc3\xa4 tarot oli keksitty muinaisessa Egyptiss\xc3\xa4, jotta sen avulla voitaisiin s\xc3\xa4ilytt\xc3\xa4\xc3\xa4 hermeettinen viisaus j\xc3\xa4lkipolville. Egyptologit eiv\xc3\xa4t ole sittemmin l\xc3\xb6yt\xc3\xa4neet Egyptist\xc3\xa4 tarot-kortteja tai edes kuvauksia niist\xc3\xa4. Court de G\xc3\xa9belin oli my\xc3\xb6s ensimm\xc3\xa4inen, joka esitti romanien voineen tuoda tarot-kortit Eurooppaan. H\xc3\xa4n uskoi aikalaistensa tapaan romanien olevan kotoisin Egyptist\xc3\xa4 eik\xc3\xa4 Intiasta. Ei kuitenkaan ole todisteita, ett\xc3\xa4 romanit olisivat ennustaneet tarot- tai muistakaan korteista ennen 1700-lukua. Perinteisesti he olivat ennustaneet vain k\xc3\xa4dest\xc3\xa4. Etteilla kehitti ensimm\xc3\xa4isen ennustamiseen suunnitellun tarot-pakan, Grand Etteilla -pakan, ja julkaisi sen vuonna 1789. Pakka oli aikanaan myyntimenestys ja se on yh\xc3\xa4 k\xc3\xa4yt\xc3\xb6ss\xc3\xa4 Ranskassa._NEWLINE_Court de G\xc3\xa9belin oli ensimm\xc3\xa4inen, joka yhdisti ison arkanan heprealaiseen kirjaimistoon. 1800-luvulla Eliphas L\xc3\xa9vi esitti, ett\xc3\xa4 tarot-kortit olivat juutalaisten kabbalistien luomus. H\xc3\xa4nen mukaansa tarot-pakan rakenne vastasi kabbalistisia teorioita. Erityisesti 22 ison arkanan korttia vastasi heprealaisen kirjaimiston 22 merkki\xc3\xa4 ja niit\xc3\xa4 vastaavia kabbalistisia k\xc3\xa4sitteit\xc3\xa4. L\xc3\xa9vi l\xc3\xb6ysi tarot-korteista my\xc3\xb6s kristillisi\xc3\xa4, egyptil\xc3\xa4isi\xc3\xa4 ja intialaisia symboleita. Mik\xc3\xa4li kabbalistit olisivat suunnitelleen tarot-pakan, he eiv\xc3\xa4t olisi kelpuuttaneet niit\xc3\xa4 siihen. My\xc3\xb6s juutalaisuuden kuvakielto olisi tuottanut heille kortteja suunniteltaessa ongelmia. Samoin esimerkiksi Onnenpy\xc3\xb6r\xc3\xa4- ja Maailma-korteissa esiintyv\xc3\xa4t evankelistojen symbolit olisivat olleet juutalaisille ehdottoman kiellettyj\xc3\xa4._NEWLINE_1800-luvun lopun okkultistinen j\xc3\xa4rjest\xc3\xb6 \xe2\x80\x9dGolden Dawn\xe2\x80\x9d sis\xc3\xa4llytti tarot-korttien salatieteelliset merkitykset omaan opetusohjelmaansa. Jokaisen j\xc3\xa4senen oli k\xc3\xa4sin kopiotava itselleen j\xc3\xa4rjest\xc3\xb6n erityinen pakka. Pakkaa k\xc3\xa4ytettiin ainakin mietiskelyn apuv\xc3\xa4lineen\xc3\xa4. T\xc3\xa4lt\xc3\xa4 pohjalta syntyi 1900-luvulla kaksi vaikutusvaltaista pakkaa: A. E. Waiten ja Pamela Colman Smithin laatima Waite-Smith -pakka ja Aleister Crowleyn ja Frieda Harrisin laatima Thoth-pakka._NEWLINE_Okkultistien tulkinnat korttien historiasta eiv\xc3\xa4t ole ongelmattomia, sill\xc3\xa4 pelikorttien tutkijat ovat yksimielisi\xc3\xa4 siit\xc3\xa4, ett\xc3\xa4 Tarot pelit ja pakka ovat puhtaasti eurooppalainen ja erityisesti italialainen innovaatio 1400-luvulta. Ennustaminen on liimattu kortteihin j\xc3\xa4lkik\xc3\xa4teen aivan kuten tavallisiin pelikortteihinkin.\n_START_SECTION_\nK\xc3\xa4ytt\xc3\xb6\n_START_PARAGRAPH_\nTarot-kortteja k\xc3\xa4ytet\xc3\xa4\xc3\xa4n antamaan vastaus tulkitsijan esitt\xc3\xa4miin kysymyksiin. Kysymysten avulla pyrit\xc3\xa4\xc3\xa4n ennustamaan tulevaisuutta, saamaan selville salattuja asioita tai j\xc3\xa4rjestelem\xc3\xa4\xc3\xa4n tunnettuja asioita tulkitsijan mieless\xc3\xa4 ja tuottamaan n\xc3\xa4in oivalluksia, jotka ovat vastaus kysymykseen. N\xc3\xa4kemys korttien k\xc3\xa4ytt\xc3\xb6tarkoituksesta ja toimintaperiaatteista riippuu niiden k\xc3\xa4ytt\xc3\xa4j\xc3\xa4n maailmankuvasta. Kuva-aiheen sis\xc3\xa4lt\xc3\xa4vill\xc3\xa4 korteilla on muutama laajalti hyv\xc3\xa4ksytty merkitys, joskin tulkitsija voi my\xc3\xb6s improvisoida uusia, sopivaksi katsomiaan merkityksi\xc3\xa4. On olemassa my\xc3\xb6s erilaisia perinteit\xc3\xa4 kuva-aiheita sis\xc3\xa4lt\xc3\xa4m\xc3\xa4tt\xc3\xb6mien numerokorttien tulkitsemiseen. Tarot on hyvin suosittu ennustusmenetelm\xc3\xa4: pelk\xc3\xa4st\xc3\xa4\xc3\xa4n 1900-luvun kahden viimeisen vuosikymmenen aikana on julkaistu yli 230 erilaista tarot-pakkaa._NEWLINE_Tarot-korteilla pelattavat korttipelit ovat yleens\xc3\xa4 tikkipelej\xc3\xa4, joissa suurten salaisuuksien kortit muodostavat valttimaan. Italiassa tunnetuimmat pelit ovat 78 kortin pakalla pelattavat \xe2\x80\x9dScarto\xe2\x80\x9d ja \xe2\x80\x9dMitigati\xe2\x80\x9d sek\xc3\xa4 bolognalaisella pakalla pelattava \xe2\x80\x9dOttocento\xe2\x80\x9d. Edelleen sisilialaiselle pakalle on oma pelins\xc3\xa4. Ranskalainen tarot (Jeu le Tarot) on maailmalla tunnetuin pelimuoto. Ranskassa on erillinen liitto organisoimassa tarot-turnauksia ja kontrolloimassa s\xc3\xa4\xc3\xa4nt\xc3\xb6j\xc3\xa4 pelille. Sveitsiss\xc3\xa4 pelataan \xe2\x80\x9dTrucco\xe2\x80\x9d- ja \xe2\x80\x9dTroggu\xe2\x80\x9d-nimisi\xc3\xa4 pelej\xc3\xa4 lyhennetyill\xc3\xa4 pakoilla. Unkarissa tarot on eritt\xc3\xa4in suosittu, kaikkein haastavin ja ehk\xc3\xa4 arvostetuin peli onkin \xe2\x80\x9dunkarilainen kuvitettu tarot\xe2\x80\x9d. Peli\xc3\xa4 kutsutaan my\xc3\xb6s \xe2\x80\x9dKuninkaalliseksi tarokiksi\xe2\x80\x9d. Sen on kehitt\xc3\xa4nyt prinssi Ivan Paskevits. It\xc3\xa4vallassa pelattiin aikoinaan suosittua \xe2\x80\x9dTapp tarockia\xe2\x80\x9d, joka on j\xc3\xa4\xc3\xa4nyt nykyisin suosittujen \xe2\x80\x9dZwanziger-rufenin\xe2\x80\x9d ja \xe2\x80\x9dKonig-rufenin\xe2\x80\x9d varjoon. It\xc3\xa4vallassa pelataan my\xc3\xb6s kahdelle hengelle kehitetty\xc3\xa4 \xe2\x80\x9dStrochmann-Tarockia\xe2\x80\x9d. Lis\xc3\xa4ksi tunnetaan omat alkuper\xc3\xa4maansa nime\xc3\xa4 kantavat pelit \xe2\x80\x9dTsekkil\xc3\xa4inen tarokki\xe2\x80\x9d ja \xe2\x80\x9dSlovenialainen tarokki\xe2\x80\x9d.'